zaznamenala vyrovnaný hospodársky výsledok. "V predchádzajúcich rokoch sme nedokázali splácať záväzky. Postupne o nás strácali záujem aj firmy so zdravotníckou technikou a materiálom, neboli sme zaujímavým partnerom ani pre zdravotné poisťovne, ale to všetko sme už prekonali," vysvetlila riaditeľka Emília Kosťová.
SVIDNÍK. Nemocnica má momentálne 354 zamestnancov, vrátane piatich nových lekárov absolventov. Vedenie už rokuje s ďalšími, ktorých plánuje prijať v decembri. "Potrebujeme posilniť krčné, rehabilitačné, chirurgické, detské, röntgenologické oddelenie aj oddelenie anesteziológie a intenzívnej medicíny," upresnila E. Kosťová. Netajila, že im chýba aj stredný zdravotnícky personál. Podobne ako v Humennom, vo Vranove, či v iných nemocniciach. Tento trend ešte zvýraznilo uplatnenie nového Zákonníka práce, preto museli hľadať vhodný model na zabezpečenie služieb.
Plánujú investovať
Upravili už niektoré ambulancie, ale pripravená je aj rekonštrukcia tepelného hospodárstva a celého gynekologického oddelenia, vrátane pôrodných sál. V týchto dňoch ukončujú výberové konania na dodanie viacerých nových prístrojov. Ide predovšetkým o život zachraňujúce prístroje, najmä na oddelenie anesteziológie a intenzívnej medicíny, ale myslia aj na dovybavenie operačných sál. Za posledné tri roky totiž nemocnica nemohla z ekonomických dôvodov investovať. Za spomínané obdobie získali len nový CT prístroj.
Testujú techniku
V súvislosti s plánovanými investíciami zdravotnícku techniku v celej nemocnici podrobujú testom. Mnohé prístroje sú už zastaralé. Napokon, niektoré slúžia 10 až 15 rokov, preto kontrolujú všetko, aby mohli určiť priority. "Potrebovali by sme desiatky miliónov, napríklad aj na nový softvér a hardvér, ale musíme zvoliť postupné kroky," dodala E. Kosťová.
Začali aj s personálnym vzdelávaním v záujme zvýšiť kvalitu poskytovaných zdravotníckych služieb. Ide najmä o prístup k pacientom, ale aj o profesionálne vzťahy medzi lekármi a sestrami.
Platia poisťovne za výkony?
"Zatiaľ nemáme žiadne problémy. Zmluvy sú uzavreté do marca 2008 a zatiaľ je ťažké predpokladať, čo bude na budúci rok," reagovala na otázku v súvislosti s platbami riaditeľka.